Stort tillykke med at få LDL-kolesterol så flot ned. Som du sikkert ved, er LDL den farlige form for kolesterol, som det gælder om at få ned, og med din nuværende værdi på 1,2 er du godt rustet mod yderligere hjerteproblemer. Jeg tænker, at du tager kolesterolsænkende medicin, og det skal du formentlig blive ved med. Peanutbutter kan du roligt fortsætte med at nyde. Det indeholder ikke kolesterol, men er fyldt med sunde fedtstoffer, især monoumættet fedt, som vi også kender fra olivenolie, og som er med at sænke LDL. Desuden får du kostfibre og kalium. Sidstnævnte er vigtigt for at regulere blodtrykket og beskytter dermed også hjerte og kredsløb. Tilføj en spiseskefuld peanutbutter til din morgenmad, måske på en skive fuldkornsbrød eller som topping på havregryn. Som snack er peanutbutter på en økologisk havrekiks alle tiders, da begge sænker kolesteroltallet. En ældre undersøgelse fra det velrenommerede fagtidsskrift JAMA konkluderede, at kvinder, der spiste peanutbutter flere gange om ugen, havde lavere risiko for at udvikle type 2-diabetes. Så ud over at være godt for hjertet, kan peanutbutter hjælpe med at holde blodsukkeret stabilt. Det er værd at tage med.